駕李行父遷居盤溪
作者：蘇過
朝代：宋

paragraphs: 揚雄無儋石，而有宅一區。
陶令官可棄，未免愛吾廬。
古來賢達士，忘世未忘軀。
豈知美惡間，共盡同籧篨。
平生李居士，挈攜四壁無。
常有好顔色，直緣身世疏。
前年家城東，一椽爲有餘。
今年家城西，隱几猶昔吾。
此生正如此，夢覺兩徐徐。
曾何置欣戚，舍舊新是圖。
吾儕真小人，問訊填里閭。
聊爲盤溪喜，德鄰良不孤。
益知水竹深，中有山澤癯。
雖非三宿桑，且學壺公壺。